b'\n_START_ARTICLE_\nSpartan gladiaattorit\n_START_SECTION_\nJuoni\n_START_PARAGRAPH_\nPieni kapinallisjoukko on saanut haltuunsa todisteen siit\xc3\xa4, ett\xc3\xa4 Spartan kuningas Milo aikoo pett\xc3\xa4\xc3\xa4 akhaialaisliiton. Milon vaimoon Aspasiaan rakastunut Keros saa tiet\xc3\xa4\xc3\xa4 todistuskappaleen sijainnin ja liittyy gladiaattoriyst\xc3\xa4vineen kapinallisiin. Kiert\xc3\xa4v\xc3\xa4n teatteriseurueen matkassa he l\xc3\xa4htev\xc3\xa4t viem\xc3\xa4\xc3\xa4n tietoa petoksesta Ateenaan.\n_START_SECTION_\nTuotanto\n_START_PARAGRAPH_\nYhdysvaltalaisen Metro-Goldwyn-Mayerin rahoittama ja levitt\xc3\xa4m\xc3\xa4 Spartan gladiaattorit on kuvattu Techniscope-laajakangastekniikalla Eastmancolor-v\xc3\xa4reiss\xc3\xa4 Incir De Paolisin studiolla Roomassa. Se on er\xc3\xa4\xc3\xa4nlainen jatko-osa Alberto De Martinon edellisen\xc3\xa4 vuonna julkaistulle elokuvalle Gli invincibili sette (\xe2\x80\x9dVoittamaton seitsikko\xe2\x80\x9d). Elokuvat on tehty osittain samalla miehityksell\xc3\xa4 ja niiss\xc3\xa4 k\xc3\xa4ytet\xc3\xa4\xc3\xa4n samaa kuvamateriaalia._NEWLINE_Elokuva on hyvin yksinkertainen mutta harmiton ja viihdytt\xc3\xa4v\xc3\xa4 toimintaseikkailu. Sen juonen puutteita selitt\xc3\xa4\xc3\xa4 osittain se, ett\xc3\xa4 n\xc3\xa4yttelij\xc3\xa4 Massimo Serato vietti kuvausten aikana kuukauden vankilassa, mink\xc3\xa4 takia k\xc3\xa4sikirjoitusta jouduttiin muuttamaan ja paikoin Seratoa korvaa gladiaattorimaskin taakse piiloutuva toinen n\xc3\xa4yttelij\xc3\xa4. Peplum-elokuvien vakioroistolla Livio Lorenzonilla on poikkeuksellisesti koominen rooli.'